text: Mægtig sky er blevet mindre
  25 maj 2011 kl. 08.17
  Askeskyen er ved at gå i opløsning.
  Det ser ud til, at den islandske vulkan Grimsvötn har tabt pusten.
  Askeskyen fra vulkanen går nu op i to kilometers højde, hvor den tidligere nåede helt op i 20 kilometers højde.
  - Hvis det opfører sig som ved tidligere udbrud, så vil det være ovre til weekenden, siger en talsmand for det islandske kriseberedskab, Thorir Hrafnsson.
  Hrafnsson vurderer, at en askesky i to kilometers højde ikke "vil være farlig for flytrafikken", men den gamle aske, som lige nu er i luften, kan dog stadig give problemer.
  Han anser det for meget usandsynligt, at askeskyen igen vil vokse i størrelse.
  Mens asken således føg let hen over Europa, så kæmper islændingene med følgerne af det seneste vulkanudbrud.
  - For islændinge er udbruddet i Grimsvötn meget værre end sidst for godt et år siden i Eyjafjallajökull, siger geolog Rikke Pedersen, der er leder af det nordiske vulkanologiske center, Nordvulk, i den islandske hovedstad, Reykjavik.
  - Bare i løbet af de første to døgn er et areal på over 5000 kvadratkilometer dækket af et mellem en og fem centimeter tykt askelag, og det fortsætter. Ingen mennesker er kommet noget til, men der er husdyr, der ikke har overlevet askeregnen, siger hun.
  Islands sundhedsmyndigheder anbefaler folk at holde sig inden døre i de områder, hvor asken falder.
  